
Z A P I S N I K


sa 31. sjednice Vijeća Gradske četvrti Sesvete, održane 28. studenoga 2019., s početkom u 17,00 sati u Gradskoj četvrti Sesvete – Područnom uredu Sesvete, Trg Dragutina Domjanića 4, soba 23/II, Sesvete.

Nazočni članovi Vijeća Gradske četvrti Sesvete:

Petar Bajan, Željko Blažinović, Antun Bošnjaković, Maja Buljubašić, Željko Grbavac, Mira Halapa, Jurica Jug, Stjepan Kezerić, Damir Kostanjski, Vladimir Marić, Dražen Markota, Boris Matoic, Ivan Okičan, Mladen Šturlić-Tupek, Nataša Vučkov, Zlata Trošelj. 

Opravdano odsutan: 

Marko Brkić, Ivanka Gregoranića, Tihomir Lukanić

Nazočni radno:
- Borko Samec - glavni i odgovorni urednik portala Sesvete Danas
- Stipe Jurić, Petar Vukelić – Gradski ured za mjesnu samoupravu, P.O. Sesvete

Sjednicu Vijeća Gradske četvrti Sesvete otvara predsjednik Vijeća Stjepan Kezerić,  pozdravlja nazočne članove Vijeća i radno nazočne, zahvaljuje na odazivu, konstatira da je prisutno 15 članova Vijeća, te da Vijeće može pravovaljano odlučivati. 
            Prije prihvaćanja dnevnog reda, predsjednik napominje da su članovi Vijeća primili zapisnik s 30. sjednice Vijeća te bi sukladno Poslovniku o radu Vijeća trebalo prihvatiti zapisnik ukoliko nema primjedbi na isti.
Kako primjedbi nije bilo, Vijeće je jednoglasno usvojilo zapisnik s 30. sjednice Vijeća Gradske četvrti Sesvete održane 15. listopada 2019.
Predsjednik je pitao članove Vijeća jesu li zaprimili i pročitali prijedlog dnevnog reda za 31. sjednicu Vijeća Gradske Sesvete. Potom je predsjednik Stjepan Kezerić zamolio članove Vijeća, ako imaju kakve primjedbe ili prijedloge da ih iznesu, a kako istih nije bilo, Vijeće je jednoglasno usvojilo sljedeći


DNEVNI RED :

1.	Prijedlog Zaključka o izmjeni Plana komunalnih aktivnosti Gradske četvrti Sesvete u 2019.
2.	Prijedlog izmjene Programa građenja komunalne infrastrukture na području Grada Zagreba u 2019. – davanja mišljenja
3.	Prijedlog izmjene Programa održavanja javnih prometnih površina, građevina  i uređaja javne namjene, javne rasvjete, te izvanrednog održavanja nerazvrstanih cesta na području Grada Zagreba u 2019. – davanje mišljenja
4.	Prijedlog Programa građenja komunalne infrastrukture na području Grada Zagreba u 2020. – davanje mišljenja
5.	Prijedlog Programa održavanja javnih prometnih površina, građevina i uređaja javne namjene, javne rasvjete te izvanrednog održavanja nerazvrstanih cesta na području Grada Zagreba u 2020. – davanja mišljenja
6.	Prijedlog zaključka o sklapanju ugovora o zamjeni nekretnina – davanje mišljenja
7.	Prijedlog zaključka o ukidanju statusa javnog dobra u općoj uporabi – davanje mišljenja
8.	Razno.
/ Prelazi se na rad po dnevnom redu /

Ad 1)

Stjepan Kezerić navodi da je svima dostavljen Prijedlog Zaključka o izmjeni Plana komunalnih aktivnosti Gradske četvrti Sesvete u 2019. te otvara raspravu.
Vladimir Marić kazao je kako je dobio objašnjenje da je zbog imovinsko-pravnih problema iz Plana komunalnih aktivnosti Gradske četvrti Sesvete u 2019. izbačena izrada projektne dokumentacije za uređivanje nogostupa i cestovne odvodnje na Kobiljačkoj cesti od Ulice Mladena Ramljaka do autobusnog stajališta.
Dražen Markota je pojasnio da je na manjem dijelu gdje nije bilo imovinsko-pravnih problema nogostup napravljen 2016. godine, a ovdje se već tri godine pokušavaju riješiti imovinsko-pravni problemi.
Vladimir Marić rekao je da vidi kako se planira čišćenje objekta mjesne samouprave Kučilovina putem komunalnih aktivnosti Gradske četvrti Sesvete u 2019. pitao je hoće li to biti dalje praksa i u drugim objektima.
Stjepan Kezerić odgovorio je kako se radi o radovima čišćenja nakon završetka izgradnje objekta, dok je Dražen Markota pojasnio da se čišćenje objekta može izvesti prije i poslije izbora. Stjepan Kezerić rekao je da će iduće godine biti potrebno financirati iz Plana komunalnih aktivnosti Gradske četvrti Sesvete naknade za domare u objektima.
Petar Bajan zatražio je objašnjenje zašto je umanjen iznos za izradu projektne dokumentacije za radove u Kozarićevoj ulici u Kraljevečkim Novakima.
Dražen Markota rekao je da se svake godine financirao projekt u dijelu koliko je izveden, novi manji iznos je utrošak za ovu godinu.
Petar Bajan pitao je znali se kada će se izvesti radovi.
Stjepan Kezerić pojašnjava da  ovisi o dinamici izrade projektne dokumentacije, javnoj nabavi itd.
Dražen Markota istaknuo je kako je organiziran sastanak s pročelnikom Gradskog ureda za prostorno uređenje, izgradnju Grada, graditeljstva, komunalnih poslova i prometa Dinkom Bilićem te njegovim pomoćnicima gdje je dogovoreno da se svi projekti čija izrada dugo traje prebace njihovom uredu. Naveo je primjer projekta u Lužanu gdje se od 2015. godine pokušava izraditi projekta dokumentacija za „ficlek“ nogostupa od 100 metara. Rekao je kako se nada da će doći do izmjene Zakona o građenju kojim bi se pojednostavio postupak i kako se za jednostavnije projekte ne bi trebalo više ishoditi građevinsku dozvolu nego da se u radove može ići s glavnim projektom.
Petar Bajan kao primjer je dao projekt u Kraljevečkim Novakima – Kozarićevoj ulici, rekavši da dok god je tamo park da se projekt neće moći završiti.
Dražen Markota rekao je da treba projekte čije izvedba je otežana prebaciti, a za tajiznos kupiti dvije, tri klupe.
Ivan Okičan rekao je kako se projektna dokumentacija za izgradnju okretišta u Lužanu (Ulica Augusta Šenoe/Laktečka ulica) prenosi već pet godina. Radi se o zahvatu dužine 350 metara, projektantica koja ga je radila otišla je u mirovinu te nije siguran koji je danas status tog projekta.
Dražen Markota zamolio je da se dostavi upit temeljem traženja Ivana Okičana.
Kako nije bilo daljnjih primjedbi, Vijeće je većinom glasova, s 12 glasova „za“, 1 “protiv“  i 2 suzdržana donijelo


Zaključak 
o izmjeni Plana komunalnih aktivnosti Gradske četvrti Sesvete u 2019.
/ Zaključak se prilaže zapisniku sjednice /

Ad 2)
	Stjepan Kezerić otvorio je raspravu po točki dnevnog reda Prijedlog izmjene Programa građenja komunalne infrastrukture na području Grada Zagreba u 2019.
	Nataša Vučkov smatra da je besmisleno davati mišljenja koja nisu obvezujuća, a da kad se trebalo dati mišljenje o izmjenama Generalnog urbanističkog planu Grada Zagreba onda se o tome nije raspravljalo ni donijelo mišljenje. 
Kako nije bilo daljnjih primjedbi, Stjepan Kezerić predložio je glasovanje. Vijeće Gradske četvrti Sesvete je glasovalo te većinom glasova, s 13 glasova „za“,  i 2 suzdržana donijelo

Zaključak
o davanju mišljenja na Prijedlog izmjene Programa građenja komunalne infrastrukture na području Grada Zagreba u 2019.
/ Zaključak se prilaže zapisniku sjednice /

Ad 3)
	
Stjepan Kezerić predložio je raspravu o Prijedlogu izmjene Programa održavanja javnih prometnih površina, građevina  i uređaja javne namjene, javne rasvjete, te izvanrednog održavanja nerazvrstanih cesta na području Grada Zagreba u 2019.
Kako nije bilo primjedbi ni komentara, Stjepan Kezerić predložio je glasovanje. Vijeće Gradske četvrti Sesvete je glasovalo te većinom glasova, s 13 glasova „za“,  i 2 suzdržana donijelo

Zaključak
o davanju mišljenja na Prijedlog izmjene Programa održavanja javnih prometnih površina, građevina  i uređaja javne namjene, javne rasvjete, te izvanrednog održavanja nerazvrstanih cesta na području Grada Zagreba u 2019. 
/ Zaključak se prilaže zapisniku sjednice /

Ad 4)

Stjepan Kezerić otvorio je raspravu o Prijedlog Programa građenja komunalne infrastrukture na području Grada Zagreba u 2020.
Rasprave nije bilo te je Stjepan Kezerić predložio glasovanje. Vijeće Gradske četvrti Sesvete je glasovalo te većinom glasova, s 13 glasova „za“,  i 2 suzdržana donijelo

Zaključak
o davanju mišljenja na Prijedlog Programa građenja komunalne infrastrukture na području Grada Zagreba u 2020

/ Zaključak se prilaže zapisniku sjednice /




Ad 5)

Predsjednik Vijeća Stjepan Kezerić upitao je jesu li svi članovi dobili Prijedlog Programa održavanja javnih prometnih površina, građevina i uređaja javne namjene, javne rasvjete te izvanrednog održavanja nerazvrstanih cesta na području Grada Zagreba u 2020. i predložio da se glasuje o prijedlogu, osim ako netko nema potrebe raspravljati o istom pitanju.  Vijeće je potom većinom glasova, s 13 glasova „za“ , 2 suzdržana donijelo

Zaključak o davanju mišljenja na Prijedlog Programa održavanja javnih prometnih površina, građevina i uređaja javne namjene, javne rasvjete te izvanrednog održavanja nerazvrstanih cesta na području Grada Zagreba u 2020.

/ Zaključak se prilaže zapisniku sjednice /


Ad 6)

	Predsjednik Stjepan Kezerić upoznao je članove Vijeća da je Gradski ured za gospodarstvo, energetiku i zaštitu okoliša dao je inicijativu da Grad Zagreb stekne u vlasništvo nekretnine  u Sesvetama (bivši tvornički kompleks Sljeme Sesvete, posebne dijelove nekretnine- stanove i poslovni prostor u Ulici Ivana Keleka 2 u Sesvetama) u vlasništvu Zagrebačkog holdinga d.o.o., a navedeno obrazlaže činjenicom da bi isto omogućilo Gradu Zagrebu provođenje projekata urbanog razvoja dijela Sesveta i stavilo u funkciju postojeće objekte s ciljem prostornog, gospodarskog i društvenog razvoja tog dijela Grada.
	Vladimir Marić rekao je kako je bio na tribini Udruge Zelene i plave Sesvete na kojoj se govorilo u budućnosti Sesveta, na portalu Sesvete Danas stavljene su prezentacije s tribine – koje je Marić preporučio za čitanje. Vladimir Marić postavio je pitanje zašto se radi zamjena tog zemljišta.
	Dražen Markota rekao je kako se radi o klasičnom ugovoru zamjene zemljišta koji se radi zbog ostvarivanje gradskih projekata. Rekao je kako je jedino državno zemljište u samim Sesvetama prostor samačkog hotela, kako bi se u budućnosti gradila policijska postaja u Sesvetama bilo je potrebno dati zemljište državi. Dio nekretnina koji se mijenja nije na području Sesveta, tako bi Zagrebački holding d.o.o. bi preuzeo nekretnine veletržnice i hladnjače, dok bi Grad Zagreb preuzeo Osnovnu Montessori školu.
	Kako nije bilo daljnje rasprave pristupilo se glasovanju, članovi Vijeća Gradske četvrti su glasovali te su većinom glasova - s 14 glasova „za“,  1 “protiv“ donijeli

Zaključak
o sklapanju ugovora o zamjeni nekretnina

/ Zaključak se prilaže zapisniku sjednice /

Ad 7)

Stjepan Kezerić otvorio je raspravu o Prijedlog zaključka o ukidanju statusa javnog dobra u općoj uporabi. Zdenko Bokšić iz Sesveta, Vrbovečka ulica 17/G podnio je zahtjev za kupnju 118/191 dijela zemljišta oznake z.k.č.br. 3651 k.o. Sesvete Novo, put, Ulica Ljudevita Posavskog, površine 191 m2, upisane u z.k.ul. 1347 kao vlasništvo Grada Zagreba-javno dobro u općoj uporabi radi formiranja nove građevne čestice. 
Dražen Markota pojasnio je kako u obrazloženju piše da Bokšić ima 2257 m2 te po zakonu ukoliko je zemljište do njega gradsko i državno, a naslanjaju se na njegovu česticu onda ima pravo otkupiti zemljište ukoliko to nije od strateškog značaja.
Gradski ured za strategijsko planiranje i razvoj Grada je svojim očitovanjem od 8. studenog 2018. godine, izrazio mišljenje da predmetni dio k.č.br. 3651 k.o. Sesvete nije strategijski interes za neki od strateških ili drugih razvojnih projekata Grada Zagreba te da je moguće predmetni dio katastarske čestice uključiti u novoformiranu građevnu česticu.
Stipe Jurić pojasnio je kako parcela koja se planira otkupiti nalazi točno usred tražene čestice te se dodatno provjerilo Generalni urbanistički plan Sesvete iz kojeg je vidljivo da se na spomenutoj čestici ne planira nikakva komunalna infrastruktura.
Vijeće je potom glasovalo o prijedlogu je jednoglasno donijelo

Zaključak
o ukidanju javnog dobra u općoj uporabi

/ Zaključak se prilaže zapisniku sjednice /

Ad 8)
	Predsjednik Vijeća Stjepan Kezerić obavijestio je kako će ove godine biti visoki postotak izvršenosti radova u akcijama i aktivnostima na području Gradske četvrti Sesvete. Potom je  obavijestio da se prelazi na točku dnevnog reda Razno i pozvao članove Vijeća da se jave ukoliko žele nešto predložiti ili prokomentirati.
	Vladimir Marić upozorio je kako se 24. listopada dogodila smrt na pružnom prijelazu kod Sajmišta. Smatra da treba uputiti dopis prema HŽ Infrastrukturi u kojem se traži brže iznalaženje rješenja za sigurniji prijelaz preko pruge. Podsjetio kako je Dubravko Filipan prisustvovao sjednici te je govorio o pripremi europskog projekta rekonstrukcije i izgradnje kanalizacije na području sjeveroistoka Gradske četvrti Sesvete. Zamolio je da se prema Vodoopskrbi i odvodnji d.o.o. dostavi upit o tom projektu. Predsjednika Vijeća je upitao kada se planiraju radovi na raskrižju u Soblincu. Vladimir Marić potom je istaknuo kako je Dugoselska cesta izgrađena 1938. godine, dobio je informaciju kako se cesta neće obnavljati dok god ne krenu radovi na kanalizaciji. Zatražio je da se postavi upit o tome u kojoj je fazi izrada projektne dokumentacije za rekonstrukciju Dugoselske ceste i kada se planiraju radovi na toj prometnici.
	Stjepan Kezerić rekao je da smatra željeznički prijelaz na Jelkovečkoj cesti rizičnim mjestom što nažalost potvrđuju i ovakve nesreće. Rekao je kako će biti poslan upit o statusu izrade projektne dokumentacije prema HŽ Infrastrukturi. Vezano uz upit o raskrižju Prepuštovečke, Soblinečke i Šašinovečke ulice rekao je kako je bio na sastanku s pročelnikom Gradskog ureda za prostorno uređenje, izgradnju Grada, graditeljstvo, komunalne poslove i promet Dinkom Bilićem te njegovim pomoćnicima te su ga isti obavijestili kako će radovi uskoro početi te da je u postupku javne nabave odabran najpovoljniji izvođač Ceste Varaždin. Na sastanku je upozorio predstavnike Gradskog ureda za prostorno uređenje, izgradnju Grada, graditeljstva, komunalnih poslova i prometa da postoji dosta negodovanja na terenu vezano uz to što još nisu počeli radovi. Prema informacijama koje je dobio od predstavnika Vodoopskrbe i odvodnje d.o.o. radovi na kanalizacije na sjeveroistoku Sesveta kreću od proljeća, a radi se o projektu koji će trajati preko pet godina. Nakon toga se, napomenuo je Kezerić, ide u obnovu Dugoselske ceste.
	Dražen Markota rekao je kako će se kroz 15 dana moći saznati što će Vodoopskrba i odvodnja d.o.o. odrađivati iduće godine.
	Nataša Vučkov je upitala kako će to rješavati po pitanju imovinsko-pravnih odnosa.
	Dražen Markota i Stjepan Kezerić su rekli temeljem prava služnosti.
	Zlata Trošelj istaknula je kako krov na dvorani Narodnog sveučilišta Sesvete procurio te da je ravnateljica zamolila da Vijeće Gradske četvrti Sesvete pomogne u rješavanju tog problema. 
	Stjepan Kezerić zamolio je da Narodno sveučilište Sesvete službeno obavijesti pismenim putem Vijeće Gradske četvrti Sesvete. Smatra da bi bilo dobro da se angažira izvođač, koji će izraditi troškovnik kako bi se u budućnosti mogla izvesti sanacija krovišta.
	Damir Kostanjski zatražio je informaciju o DPU groblja Cerje.
	Dražen Markota rekao je kako je nedavno završila javna rasprava te kako to sada ide u daljnju proceduru.
	Damir Kostanjski predložio je inicijativu da se zemljište Šija vrha u vlasništvu Republike Hrvatske prenese na Grad Zagreb. To bi bila odlična lokacija za buduću vatrogasnu postaju u Sesvetama, istaknuo je.
	Stjepan Kezerić rekao je kako su predstavnici Ureda za upravljanje u hitnim situacijama i Javne vatrogasne postoje zaključili kako je to najbolja lokacija za buduću vatrogasnu postaju.
	Željko Blažinović potvrdio je kako se nakon obilaska svih potencijalnih lokacija utvrdilo da bi to bila najbolja lokacija za buduću vatrogasnu postaju. Ta lokacija odgovara zato što bi se mogao napraviti i centar za obuku vatrogasaca. Željko Blažinović rekao je kako je najbitnije da se Grad Zagreb i Republika Hrvatske dogovore oko imovinsko-pravnih odnosa.

/ Željko Grbavac pristupio je sjednici u 17,30 /

	 

	Boris Matoic rekao je kako već tri mjeseca postavlja isto pitanje na sjednici vezano uz vodovod u Ulici Šiletići, zamolio je predsjednika i potpredsjednika za pomoć.
	Stjepan Kezerić zamolio je pomoćnu službu da se na sastanak sa predstavnicima Vodoopskrbe i odvodnje d.o.o. pozove Boris Matoic te da se njegov upit postavi kao temu za razgovor.
Željko Blažinović predložio je da se uputi prema Uredu gradonačelnika, Uredu za upravljanje u hitnim situacijama, Javnoj vatrogasnoj postaji, Vatrogasnoj zajednici Grada Zagreba dostavi dopis u kojem se traži rješavanje imovinsko-pravnih odnosa na Šija vrhu i  predlaže izgradnja buduće vatrogasne postaje u Sesvetama.
Stjepan Kezerić zamolio je da se članovi Vijeća očituju na prijedlog Željka Blažinovića. Vijeće je potom glasovalo o prijedlogu Željka Blažinovića te ga je jednoglasno podržalo.
Povela se kratka rasprava o imovinsko-pravnom statusu zemljišta između Sajmišta u Sesvetama i silosa u kojoj su sudjelovali Željko Grbavac, Damir Kostanjski i Dražen Markota, zaključeno je kako se radi o privatnom zemljištu.
Maja Buljubašić upitala je da li se u projektu izgradnje Dječjeg vrtića Sesvetski Kraljevec previdjelo mjesto za ambulantu Doma zdravlja istok.
Dražen Markota rekao je kako će dobiti sutra tu informaciju, istaknuvši da je dan projekti zadatak koji je predlagao osiguravanje 250m2 za ambulantu Doma zdravlja istok.
Antun Bošnjaković rekao je kako se putem Vijeća Gradske četvrti Sesvete dostavili Gradskoj plinari Zagreb d.o.o. ispunjeni anketni listići kojim se traži plinofikacija manjeg dijela Ulice Josipa Račića. Zamolio je da se dobije odgovor od Gradske plinare Zagreb d.o.o. ima li mogućnosti za izgradnju nastavka plinovoda.
Povela se kratka rasprava o plinofikaciji u kojoj su sudjelovali Petar Bajan, Antun Bošnjaković i Stjepan Kezerić u kojoj je zaključeno da treba angažirati sve građane na tom području da podnesu prijavu za plin.
Nataša Vučkov pitala je u kojem je statusu javna nabava za izgradnju kanalizacije u Jelkovcu. 
Stjepan Kezerić zamolio je da se upit Nataše Vučkov dostave prema Vodoopskrbi i odvodnji d.o.o.


Daljnje rasprave nije bilo, te je Vijeće završilo s radom u 17,55.



KLASA: 026-02/19-001/426
URBROJ: 251-06-11-12-19-2
Sesvete, 28. studenoga 2019.



Zapisnik sastavio:
Petar Vukelić
									      Predsjednik
								         Vijeća Gradske četvrti 
							                                 Sesvete

								              Stjepan Kezerić 



